Ръдиард Киплинг
Ангутивун тина

Превод от английски: Христо Радевски, 1940

chitanka.info

Ангутивун тина[0]

Във кръв са наште ръкавици,

кожусите — навени с сняг,

кога се връщаме с тюлена,

с тюлен от ледното поле.

Ай йана! Ауа! Оха! Хакъ!

И кучетата с лай вървят,

плющят камшици, вси се връщат

назад от ледното поле.

Тюлена ние проследихме

и чухме: дращи под леда.

Там знак поставихме и спряхме —

далече в ледното поле.

Ний с копието, щом се мярна,

промушихме го ей така!

Разкарахме го и убихме

далече в ледното поле.

Във кръв са наште ръкавици,

виелица в очите бий,

но ний се връщаме дома си —

далеч от ледното поле.

Ай йана! Ауа! Оха! Хакъ!

И кучетата с лай вървят.

И чуй се — идем си назад ний —

назад от ледното поле.

[0] Долното е много свободен превод на Песента на завръщащия се ловец, както я пеят при връщане от лов на тюлени. Инуитите винаги повтарят много пъти едни и същи неща. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.